Mesilas on viimasel ajal kiired ajad: laiendamine, sülemlemistungiga võitlemine ning mesilasemade kasvatamine. Nüüd lisaks veel soojad ilmad. Selliste +30 kraadiste ilmadega on mesilastel palju tööd. Taimed eritavad nektarit paremini kui ööd on soojad ja päeval üle +25 kraadi. Kuiv päike aga kuivatab päeva peale nektari  õites ära.  Lisaks nektari korjamisele on mesilastel lisa töö, taru ventileerimine. Tarus on normaalne temperatuur +35 kuni +37 kraadi, mesilased saavad hakkama ka +40 kraadise temperatuuri korral. Juuni alguses kuumusest taru seintele tekkiv kobar on halb märk. Sellest on näha, et tarus on kitsas. Tarus on vaja alati hoida nii palju kärgi, et mesilased saaksid hõredamalt olla. Kui taru seinale on kobar juba tekkinud, siis võib olla see pere jaanipäevaks puu otsas.